חוק רישוי שירותים ומקצועות בענף הרכב (תיקון מס' 8), התשפ"ב–2022
הצעת חוק ממשלתית, הכנסת ה-24
פורסם: ספר החוקים, חוברת 2986, עמ' 970, 2022-07-04T00:00:00+03:00
חוק רישוי שירותים ומקצועות בענף הרכב, התשע"ו–2016 (להלן – החוק) מסדיר באופן מקיף תחומים שונים בענף הרכב, ובהם ייבוא רכב, מוסכים ושמאות רכב, ובמסגרתו נקבעו הסדרים עדכניים שנועדו להחליף צווים שהותקנו מכוח חוק הפיקוח על מצרכים ושירותים, התשי"ח–1957 (להלן – צווי הפיקוח), שהם חקיקה לשעת חירום, ובהם הוסדרו תחומים אלה עד לחקיקת החוק. נושאים מסוימים מוסדרים בהוראות נוהל שנקבעו לפי צווי הפיקוח. 
לשם יישומו המלא של החוק יש צורך בהתקנת מספר רב של תקנות, חלקן באישור ועדת הכלכלה של הכנסת. כדי לאפשר לשרת התחבורה והבטיחות בדרכים להשלים את התקנתן של כל התקנות הנדרשות, נקבעה בחוק הוראת שעה שלפיה צווי הפיקוח והוראות הנוהל מכוחם ימשיכו לעמוד בתוקף עד שיותקנו אותן תקנות. הוראת שעה זו פקעה, לאחר הארכות, ב-31.12.2021. מאחר שטרם הושלמה התקנתן של התקנות הנדרשות מכוח החוק, אשר אמורות להחליף את צווי הפיקוח, נקבע בתיקון לחוק כי תוקפם של צווי הפיקוח יוארך עד ל-31.7.2022, כלומר בשבעה חודשים, וכי שרת התחבורה והבטיחות בדרכים תוכל להאריך את התקופה האמורה בצו באישור ועדת הכלכלה, בתקופות נוספות שלא יעלו במצטבר על 6 חודשים. כדי למנוע את פקיעתם של צווי הפיקוח, התיקון ייכנס לתוקף ב-1.1.2022. עוד נקבע כי בחודש אפריל 2022 ימסור המנהל הכללי של משרד התחבורה והבטיחות בדרכים דיווח לוועדת הכלכלה על התקדמות הליכי התקנת התקנות לפי החוק, ובכלל זה התקנות להחלפת צווי הפיקוח, אולם בשל העיכוב בהשלמת הליכי חקיקתו של התיקון, דיווח זה לא נמסר במועדו.